የቡድን ሰባት አባል አገሮች ለአፍሪካ የሚያደርጉትን ድጋፍ ለማጠናከር ያካሄዱት ውይይት ውጤታማ ነው
የቡድን ሰባት አባል አገራቱ ከአፍሪካ ጋር ያላቸውን ግንኙነት በሚያጠናክሩበት ሁኔታ ላይ የተደረገው ውይይት ውጤታማ መሆኑን የጠቅላይ ሚኒስትሩ ልዩ ረዳት አቶ እውነቱ ብላታ ገለፁ፡፡   በጣልያኗ ሲሲሊ ግዛት ትናንት የተካሄደው 43ኛው የቡድን ሰባት አባል አገሮች ስብሰባ የአፍሪካን ልማት በሚደግፍበትና ግንኙነቱን በሚያጠናክሩበት ሁኔታ ላይ መምከራቸውን አቶ እውነቱ ገልጸዋል፡፡ድህነት ቅነሳ፣ መሰረተ ልማት ዝርጋታ፣ የሰው ኃብት ልማትና የስራ ዕድል ፈጠራ ጉዳዮች ዋነኛ የመወያያ አጀንዳዎች ነበሩ።የአፍሪካ የድህነት ቅነሳ መርሃግብር እውን በሚሆንበት ሁኔታ እና በአህጉሪቷ ኢኮኖሚያዊ ሽግግር በሚፋጠንበት ስልቶች ላይም ተወያይተዋል፡፡የቡድን ሰባት አባል አገራት ከአፍሪካ ጋር የሁለትዮሽና ብዝሃ ግንኙነታቸውን በማሳደግ ትብብር በሚያደርጉባቸው ጉዳዮች ላይ ለማተኮርና ውጤታማ ወዳጅነት ለመገንባት ተስማምተዋል፡፡በጋራ መግለጫውም ላይ መሪዎቹ ከአፍሪካ ጋር ያላቸውን ወዳጅነት እንደሚያጠናክሩና የአህጉሪቱን ልማት እንደሚደግፉ አስታውቀዋል፡፡  በመግለጫው እንደተመለከተው ግቡ ከአፍሪካ አገሮችና ክልላዊ ተቋማት ጋር ትብብራቸውን በማጠናከር እኤአ በ2030 የተቀመጠውን  የዘላቂ ልማት  ግቦችን ታሳቢ ያደረገ የአፍሪካን ችግርና ግጭቶችን የመከላከል፣ የመመከትና የማስተዳደር አቅም ማሳደግ ነው፡፡በአውሮፓ ህብረት በኩል የውጪ ኢንቨስትመንት ፕላን ለመጀመርና በአህጉሪቱ ኢንቨስትመንትን እንደሚያሳድጉም አገራቱ ቃላቸውን ሰጥተዋል፡፡ረሃብን ማጥፋት፣ የምግብ ዋስትናንና የተመጣጣኝ ምግብ አቅርቦትን ማረጋገጥ እና ዘላቂ ግብርናን ማስተዋወቅም ቡድኑ ለአፍሪካ ድጋፍ የሚያደርግባቸው ዋና ዋና ግቦች ናቸው፡፡በዚህ መሰረት መሪዎቹ በ2030 በታዳጊ አገሮች ያሉ 500 ሚሊዮን ሰዎችን ከረሀብና ከተመጣጠነ ምግብ እጥረት ለመታደግ ቃል ገብተዋል፡፡ከሰሀራ በታች ላሉ አገሮች ለምግብ ዋስትና፣ የተመጣጠነ ምግብ እና ዘላቂነት ባለው እርሻ ላይ ለመደገፍም ይፋዊ የልማት ድጋፍ፣ የተሻለ ኢላማና በተመጠነ ጣልቃ ገብነት፣ ተጨማሪ ሀብቶችን ከሌሎች  ባለድርሻ አካላት በመሰብሰብ ድጋፋቸውን ለመስጠት ወስነዋል።አቶ እውነቱ እንደገለጹት፤ ኢትዮጵያ በዓለም አቀፉ ማህበረሰብ እውቅና እና እምነት እየገነባች በመምጣቷ በታላላቅ ጉባዔዎች ላይ አህጉሪቷን ወክላ እየተሳተፈች ትገኛለች።ኢትዮጵያ በተከታታይ ባስመዘገበችው የኢኮኖሚ ልማት፣ ሕዝብና መንግስት ለልማት ያላቸው ቁርጠኝነት፣ በቀጠናው እና በአህጉር ደረጃ ሰላም ለማስከበር በምታደርገው እንቅስቃሴ የዓለምአቀፉን ማህበረሰብ እውቅና ለማግኘት መቻሏን ነው አቶ እውነቱ የገለጹት።በመሆኑም ጠቅላይ ሚኒስትር ኃይለማርያም ደሳለኝ በስብሰባው ላይ አፍሪካን ወክለው ከኢትዮጵያ ልምድ አኳያ በአህጉሪቱ ያለውን መልካም አጋጣሚና ተግዳሮቶች በተመለከተ ገለጻ አድርገዋል፡፡ከስብሰባው ጎን ለጎን ጠቅላይ ሚኒስትር ኃይለማርያም ደሳለኝ  ከካናዳ ጠቅላይ ሚኒስትር፣ ከኬኒያ ፕሬዚዳንት፣ ከተባበሩት መንግስታት ዋና ፀሀፊና ከአለም አቀፉ የገንዘብ ድርጅት ዋና ዳይሬክተር ጋር በሁለትዮሽ፣ በክልላዊ፣ አህጉራዊና ዓለም አቀፍ ጉዳዮች ዙሪያ ተወያይተዋል፡፡የቡድን ሰባት አባል አገሮች አሜሪካ፣ እንግሊዝ፣ ፈረንሳይ፣ ጀርመን፣ ጣልያን፣ ካናዳ፣ ጃፓን እና የአውሮፓ ህብረት ሲሆኑ፤ በዘንድሮው የቡድኑ ስብሰባ ከአፍሪካ ኢትዮጵያ፣ ኬንያ፣ ቱኒዝያና ናይጄሪያ በተጋባዥነት ተሳትፈዋል-(ኢዜአ)።